b'\n_START_ARTICLE_\nReu\xc3\x9fi noorem liin\n_START_SECTION_\nTerritoorium\n_START_PARAGRAPH_\nNoorema liini nelja eraldi haru territooriumid sulasid kokku 1824. ja 1848. aasta vahel._NEWLINE_1905. aastal oli Reu\xc3\x9fi noorema liini v\xc3\xbcrstkonna pindala 827km\xc2\xb2 ja rahvaarv 145 000, selle pealinn oli Gera._NEWLINE_P\xc3\xa4rast Esimest maailmas\xc3\xb5da liideti noorema liini territoorium aastal 1919 vanema liini territooriumiga, moodustus Reu\xc3\x9fi Rahvariik, mis sai 1. mail 1920 omakorda uue T\xc3\xbc\xc3\xbcringi osariigi osaks.\n_START_SECTION_\nV\xc3\xbcrstiperekond\n_START_PARAGRAPH_\nReu\xc3\x9fi d\xc3\xbcnastia kasutas perekonna meessoost liikmete nimede ja nummerdamise ebaharilikku s\xc3\xbcsteemi, l\xc3\xa4bi sajandite said nad k\xc3\xb5ik nimeks "Heinrich". Kui enamuses kuninglikes ja aadlid\xc3\xbcnastiates said numbri vaid perekonna valitsev liige, kasutas Reu\xc3\x9fi noorem liin nummerdamist k\xc3\xb5igil meessoost liikmetel, mis algas ja l\xc3\xb5ppes laias laastus siis, kui sajandid algasid ja l\xc3\xb5ppesid. Seoses sellise nimes\xc3\xbcsteemiga oli teatud Reu\xc3\x9fi noorema liini peadel suurem number nime j\xc3\xa4rel, kui mistahes Euroopa aadlikul. T\xc3\xa4hele tuleb panna ka, et meessoost lapsed \xc3\xbches tuumikperekonnas ei kandnud j\xc3\xa4rjestikuseid numbreid, kuna k\xc3\xb5ik suurema pere liikmed kasutasid \xc3\xbchist numbris\xc3\xbcsteemi. N\xc3\xa4iteks Reu\xc3\x9f-Schleizi v\xc3\xbcrsti Heinrich LXVII pojad kasutasid oma s\xc3\xbcndimise j\xc3\xa4rjekorras nimesid Heinrich V, Heinrich VIII, Heinrich XI, Heinrich XIV ja Heinrich XVI._NEWLINE_Selle perekonna t\xc3\xa4helepanuv\xc3\xa4\xc3\xa4rne liige oli Auguste Reu\xc3\x9f zu Ebersdorf (1757\xe2\x80\x931831), kellest sai \xc3\x9chendkuningriigi kuninganna Victoria emapoolne vanaema._NEWLINE_Nimetus "noorem liin" kaotas t\xc3\xa4htsuse aastal 1930; "vanem liin" h\xc3\xa4\xc3\xa4bus, kui selle viimane liige, Heinrich XXIV aastal 1918 troonist loobus ja aastal 1927 vallalisena suri.'